OpenLLM-France/wikimedia huggingface dataset:
# Ashikaga Yoshimasa

    En aquest nom japonès, el cognom és Ashikaga.
Ashikaga Yoshimasa (足利 義政, 20 de gener del 1435 - 27 de gener del 1490) va ser el vuitè shogun del shogunat Ashikaga i va governar entre 1449 i el 1473 al Japó. Va ser fill del sisè shogun Ashikaga Yoshinori i el marit de Hino Tomiko.
Es va convertir en shogun als sis anys després de la mort del seu germà gran el setè shogun Ashikaga Yoshikatsu.
Durant el mandat de Yoshimasa, el país va observar l'aparició de la cultura Higashiyama, amb la pràctica de la cerimònia del té japonès, l'ikebana, les dames japoneses noh i la pintura con tinta xinesa; aquest cultura va estar molt influenciada pel budisme zen i l'aparició de l'estètica japonesa com el wabi-sabi i l'harmonització de les cultures de la Cort Imperial i els samurais.
El 1464, Yoshimasa encara no tenia hereu, així va adoptar el seu germà petit Ashikaga Yoshimi com el seu successor. No obstant l'any següent Yoshimasa va tenir un fill i va haver una disputa de successió entre els dos germans. El 1467 el conflicte va esdevenir la Guerra Ōnin que va durar onze anys i va iniciar el període Sengoku de la història japonesa que va durar un segle. Yoshimasa va abdicar el 1473, afavorint al seu fill Ashikaga Yoshihisa amb el títol de shogun.
El 1489 es va construir el temple Ginkaku-ji a Kyoto com a lloc de retirada per Yoshimasa. Va morir l'any següent.
# Asia Raya

Asia Raya (també escrit com a Asia Raja, 'Gran Àsia') fou un diari publicat a les Índies Orientals Neerlandeses (a l'actual Indonèsia) durant l'ocupació japonesa.

## Vegeu també

* Llista d'obres literàries publicades a Asia Raya
# Aspisis

Els aspisis (llatí: aspisii) foren un poble escita del Nord del Iaxartes i a l'oest de les muntanyes que portaven el seu nom. Polibi esmenta uns nòmades entre l'Oxus i el Tanais als quals dona el nom de aspasiakai, que són probablement el mateix poble.
# Associació Amics de la Seu Vella de Lleida

Associació Amics de la Seu Vella de Lleida és una associació constituïda a Lleida l'any 1973 que ha desenvolupat des d'aleshores una decisiva tasca per promoure el coneixement dels aspectes del monument, la reconstrucció material, l'estudi històric i alhora dignificar, defensar, protegir i contribuir a la revitalització de tot el conjunt monumental del Turó de la Seu Vella. En una primera etapa, es promouen importants actuacions: tancament del recinte amb portes noves, tancament dels finestrals, protecció i restauració d'escultures, làpides, pintures murals, instal·lacions bàsiques de llum i so i plantada d'arbres.
Actualment, les seves actuacions superen l'àmbit del monument amb actuacions al seu entorn, participació de l'estament universitari amb conferències, estudis històrics i artístics..., i activitat de publicacions. Fou declarada per l'Estat, entitat d'utilitat pública el 1974. També el 1982, la Generalitat de Catalunya li atorga el nomenament d'entitat col·laboradora del Patrimoni Cultural. El 2004 va rebre la Creu de Sant Jordi.

## Enllaços externs

* Pàgina de l'Associació
# Associació de Futbol de Bòsnia i Hercegovina

L'Associació de Futbol de Bòsnia i Hercegovina (en bosnià: Fudbalski Savez Bosne i Hercegovine, FSBiH; en serbi: Фудбалски савез Босне и Херцеговине, ФСБиХ o Fudbalski Savez Bosne i Hercegovine, FSBiH); en croat: Nogometni Savez Bosne i Hercegovine, NSBiH) dirigeix el futbol a Bòsnia i Hercegovina.
És l'encarregada d'organitzar les principals lligues del país, la Lliga bòsnia de futbol, les lligues amateurs, la Copa bòsnia de futbol i la Selecció de futbol de Bòsnia i Hercegovina.

## Vegeu també

* Futbol a Bòsnia i Hercegovina

## Enllaços externs

* Associació de Futbol de Bòsnia i Hercegovina - Lloc web oficial
# Assí Gonià

Assí Gonià (grec Ασή Γωνιά AFI [a'si go'ɲa], normalment transcrit com Asi Gonia) és una petitat comunitat de vora 600 habitants a l'interior de l'illa grega de Creta, a la prefectura de Khanià.
Georgios Psikhundakis, membre de la resistència a l'ocupació alemanya i escriptor, va néixer aquí.
# Astara (Iran)

Astara (آستارا) és una ciutat de l'Iran a la província de Gilan, a la frontera de l'Azerbaidjan, separada d'aquest estat pel riu Astara, i on a l'altre costat hi ha una ciutat homònima (límit fixat pel tractat de Gulistan del 1813). Està a tocar de la mar Càspia i és un centre comercial pel Caucas.

## Història

És esmentada per primer cop com Astarabad al segle x. Al segle xiv fou la seu d'un petit principat depenen del ispahbad (esfahbad o espahbad(-bod)) de Gilan. A partir del segle xvi el territori va pertànyer als kans d'Astara, d'ètnia talish, que eren autònoms encara que nominalment subordinats als governadors de Gilan o d'Ardabil. Van tenir importància localment a la història de la zona de la mar Càspia.
El 1813 quan es va establir la frontera al riu, al nord d'aquest hi havia la ciutat i al sud no hi havia res i s'hi van fixar les instal·lacions frontereres; però degut al comerç va sorgir la ciutat. A partir del 1924 la frontera es va tancar i les dues ciutats es van desenvolupar separadament. El port del costat iranià va aturar les seves activitats el 1940 i el comerç, ja reduït es va limitar encara més. Des de 1970 l'Iran va exportar per aquest punt gas natural com a final d'un gasoducte entre Aqa Jari i Astari.
La població de la vila Iraniana era de 14.150 habitants el 1976. Fins al 1963 fou capital d'un comtat (baḵš o bakhsh) de la província (šahrestān) d'Ardabil dins l'Azerbaidjan Oriental, però en aquesta data fou separada de la regió de l'Azerbaidjan i unida al Gilan. Els kans de Namin, d'origen talish però assimilats als àzeris, eren els majors terratinents, però van perdre moltes possessions per la reforma agrària.

## Població

* Població: uns 90.000 habitants
* Religió: musulmans xiïtes amb minoria sunnita
* Ètnies: talish, àzeris
* Llenguatge: talish, àzeri, persa, gilani i galyisi

## Personatges

* Nima Youshij, poeta (exiliat)
* Behzad Behzadi, lingüista àzeri
* Payan Rafat, futbolista
* Akbar Exir, poeta

## Enllaços externs

* Pluges
# Astarak

Astarak o Ashtarak és una vila del districte armeni d'Abaran a uns 10 km al nord-oest d'Erevan on el 29 d'agost de 1827 els perses van derrotar els russos durant la Segona Guerra Russopersa. La batalla és coneguda també com a batalla d'Oshakan (Awšakān en persa). El comandant rus Ivan Paskévitx, va haver d'aixecar el setge d'Erevan l'1 de juliol de 1827 i es va dirigir cap al kanat de Nakhitxevan; els ferits foren deixats al monestir de Edjmiatsín (Uč Kelisā) violant la seva neutralitat garantida pel tractat de Gulistan de 1813. El comandant persa, el príncep hereu Abbas Mirza, planejava avançar cap a Gyumri (després Aleksandrópol i Leninakan) i Tbilisi, però va assetjar el monestir (agost) i una força russa d'entre tres i sis mil homes es va dirigir al monestir en ajut dels seus companys sota la direcció del general Afanasii Ivanovich Krasovskii. Abbās Mirza va deixar dos subordinats per continuar el setge i ell va anar amb l'exèrcit a trobar als russos als que va enfrontar a Astarak (Aštarak) el 29 d'agost de 1827 (17 d'agost segons l'antic calendari); els russos foren derrotats i es van retirar sent interceptats per la cavalleria d'Abbas Mirza; els russos no es rendien, ja que els ferits eren assassinats pels perses contra les ordes del seu cap. Les baixes russes foren d'entre 1150 i 3200 homes i les perses uns 400. Afanasii Ivanovich Krasovskii ferit va poder arribar a Edjmiatsín amb uns mil o dos mil homes.

## Enllaços externs

* Article sobre la regió a Cilicia.com Arxivat 2012-05-16 a Wayback Machine.
# Asten

Asten és un municipi de la província del Brabant del Nord, al sud dels Països Baixos. L'1 de gener del 2009 tenia 16.398 habitants repartits sobre una superfície de 71,38 km² (dels quals 1,13 km² corresponen a aigua). Limita al nord amb Helmond i Deurne, a l'oest amb Someren i al sud amb Nederweert i Meijel.

## Centres de població

Asten (13.069 h), Heusden (2394 h), i Ommel (925 h).

## Ajuntament

* CDA 5 regidors
* PGA/PvdA 4 regidors
* Algemeen Belang 3 regidors
* Leefbaar Asten 3 regidors
* VVD 2 regidors

## Agermanaments

* Hattorf am Harz

## Enllaços externs

* www.asten.nl
# Asteroids Hyper 64

Asteroids Hyper 64 és un videojoc llançat per Nintendo 64 el 1999. El joc és una versió de l'antic joc arcade anomenat Asteroids de 1979.

## Enllaços externs

* (anglès) El videojoc a MobyGames
# Ateroma

Els ateromes o plaques d'ateroma són lesions focals (característiques de l'ateroesclerosi) que s'inicien a la capa interna d'una artèria. L'excés de partícules de lipoproteïnes de baixa densitat (LDL) al torrent sanguini s'incrusta a la paret de l'artèria. En resposta, els glòbuls blancs (monòcits) arriben al lloc de la lesió, enganxant-se a les molècules per adhesió. Aquest nou cos format és portat a l'interior de la paret de l'artèria per les quimiocines. Una vegada dins de la paret, els monòcits cobreixen la LDL per rebutjar-la, però si n'hi ha massa, s'apinyen, tornant-se escumosos. Aquestes "cèl·lules escumoses" reunides a la paret del vas sanguini formen una veta de greix. Aquest és l'inici de la formació de la placa d'ateroma.

## Desenvolupament de la placa

Primerament es produeix una disminució de la permeabilitat a les lipoproteïnes (sobretot de LDL). Aquestes proteïnes travessen l'endoteli acompanyades de monòcits que s'adhereixen a la capa íntima de les artèries. Aquesta capa s'inflama per la conversió dels monòcits en macròfags.
Si no hi ha gaires lipoproteïnes, els macròfags capten totes les que s'han rovellat i es modera la reacció inflamatòria; tanmateix, si són moltes les LDL que s'han congregat a la zona els macròfags es transformen en les cèl·lules escumoses abans esmentades.
Les cèl·lules escumoses acaben per esclatar i formar una massa de macròfags morts, colesterol, àcids grassos, triglicèrids i restes de les lipoproteïnes de color groguenc, que unit a la inflamació local de la capa interior, redueix molt la llum de l'artèria. Això, sumat a l'aparició de col·lagen en el punt de lesió, que atrapa la massa formada, és el que acaba formant la placa.

## Problemes

Aquesta situació causa el tancament total o parcial de les artèries causant una isquèmia en aquest punt concret o desprenent-se en forma d'èmbol i bloquejant qualsevol altra artèria del cos i pot causar un infart agut de miocardi o un accident vascular cerebral.

## Enllaços externs

* Imatges i criteris mitjançant ultrasons d'una placa d'ateroma
# Athinaikos FC

L'Athinaikos FC (grec: Αθηναϊκός Αθλητικός Σύλλογος), és la secció de futbol del club grec Athīnaïkos Athlītikos Syllogos, de la ciutat d'Atenes.
El club es va formar el 1917 i va ser membre fundador de la Federació Hel·lènica de Futbol. Als anys 1950 el club es traslladà a Vyronas i es fusionà amb Nea Elvetia (fundat el 1935), anomenant-se Athinaikos Neas Elvetias AS.
L'any 1991 va arribar a la final de la Copa grega on va perdre contra el Panathinaikos FC.
El moment més històric del club va ser la temporada 1991-92, quan va jugar contra el Manchester United FC a la primera ronda de la Recopa d'Europa. Van empatar l'anada 0-0 a casa i van portar els anglesos a la pròrroga a Old Trafford abans de perdre per 2-0.

## Enllaços externs

* Web oficial
# Atsuta-ku

Atsuta (熱田区, -ku) és un dels ku de la ciutat de Nagoya de la Prefectura Aichi, Japó. Atsuta és coneguda per la Capella d'Atsuta. Hi ha les oficines principals de Nippon Sharyo.
# Attic Records (Canadà)

Attic Records va ser una discogràfica independent canadenca fundada l'any 1974 per Alexander Mair i Tom Williams. Attic Records va deixar d'existir com una companyia independent l'any 1999, quan va ser ajuntada amb TMP (The Music Publisher) i Oasis Entertainment Distribution per formar Song Corporation.

## Artistes

* Lee Aaron
* Annihilator
* The Bop Cats
* Creed
* Downchild Blues Band
* Shirley Eikhard
* Fludd
* The Frantics
* BB Gabor
* Patsy Gallant
* Goddo
* Hagood Hardy
* Haywire
* The Irish Rovers
* The Knuckleheads
* The Lincolns
* Maestro Fresh Wes
* Bob & Doug McKenzie
* The Nylons
* Rush
* Teenage Head
* Triumph
* Weird Al Yankovic
* Jesse Winchester
* Bob & Doug McKenzie
# Atxúievo

Atxúievo - Ачу́ево (rus) - és un poble del krai de Krasnodar, a Rússia. Es troba a la vora esquerra del riu Protoka, juntament a la desembocadura a la mar d'Azov, a 58 km al nord-oest de Slàviansk-na-Kubani i a 120 km al nord-oest de Krasnodar, la capital.
Pertany a aquest municipi la població de Slobodka.
# Auguste Wicky

Auguste Wicky (Bourbach-le-Bas, 1873 – Mülhausen, 1947) fou un polític alsacià. Fill de pagesos humils, restà orfe als sis anys. Treballà com a manobre al camp i el 1898 es va instal·lar a Mulhouse, on fou cap dels sindicats locals el 1901 i militant del Partit Socialdemòcrata Alemany (SPD), amb el que fou regidor el 1904. El 1915 fou arrestat per Deutschfeindlichkeit (actitud antialemanya) i enviat fora d'Alsàcia-Lorena fins al final de la guerra. Quan tornà el 1919 fou escollit tercer tinent d'alcalde de Mülhausen i ingressà a la SFIO, a la que es va mantenir fidel després del Congrés de Tours. El 1925 aconseguí ser escollit alcalde de Mülhausen gràcies a una aliança amb els radicals, i renovà el càrrec a les eleccions de 1929 i 1935. EL seu mandat es caracteritzà per la construcció d'habitatges socials malgrat la forta crisi econòmica.
El 1940 Mulhouse fou ocupada per les tropes del Tercer Reich, i Wicky fou destituït i expulsat de la ciutat. S'establí a Agen, on va col·laborar amb la Resistència francesa. El 28 de novembre de 1944, un cop alliberada la ciutat, va tornar i fou nomenat novament alcalde i conseller de l'Alt Rin, però a finals de 1946 hagué de dimitir, greument malalt.

## Obres

* Der Waisenknabe (L'orfe, 1922), memòries
| Precedit per: Émile Remy | Alcalde de Mülhausen 1925 - 1940 | Succeït per: Philippe Herbold Stadtkommissar |
| Precedit per: Paul Maas Stadtkommissar | Alcalde de Mülhausen 1944 - 1947 | Succeït per: Lucien Gander |
# Austin da Luz

Austin da Luz (nascut el 9 d'octubre de 1987 a San Diego) és un futbolista estatunidenc, que actualment juga als New York Red Bulls.
# Autlán de Navarro

Autlán de Navarro és un municipi de l'estat de Jalisco, a Mèxic. La ciutat d'Autlán de la Grana n'és el cap de municipi i el principal centre de població. Aquest municipi és a la regió centre-occident de l'estat de Jalisco. Limita al nord amb els municipis de Tonaya, al sud amb Amatitlán, a l'oest amb El Limón i a l'est amb El Grullo.
# Avelino González Mallada

Avelino González Mallada (Gijón, 7 d'agost de 1894 – Woodstock, Virgínia, 27 de març de 1938) fou un anarcosindicalista asturià. Restà orfe als sis anys, als onze començà a treballar a la fàbrica Laviada i als 14 contactà per primer cop amb el moviment anarquista. De formació autodidacta, el 1911 va militar a la CNT i el 1914 fou acomiadat de la feina, raó per la qual va marxar a París de 1915 a 1919. En tornar es trobà que figurava a la llista negra dels patrons de Gijón, raó per la qual es va traslladar a La Felguera i s'encarregà d'una escola racionalista a Frieres. El 1922 tornà a Gijón, on dirigí el diari Vida Obrera i va treure el títol de pèrit mercantil.
Entre setembre de 1925 i juny de 1926 fou Secretari General de la CNT, substituït per Segundo Blanco, a qui havia acompanyat al Congrés de la CGT Portugal un any abans. Aleshores va fer de mestre a les mines i a l'Escola neutra de Gijón amb el pedagog Eleuterio Quintanilla Prieto. Amb la proclamació de la Segona República Espanyola fou encarregat de la direcció de Solidaridad Obrera i de CNT fins a 1933 i del Comitè regional de CNT a Madrid. També fou membre de la FAI i de la lògia Jovellanos de la maçoneria.
El 1934 fou un dels dirigents que es mostrà partidari de la participació de la CNT en l'Aliança Obrera, i el 1935 fou encarregat de reorganitzar el Comitè Regional de la CNT a Astúries.
En produir-se el cop d'estat del 18 de juliol de 1936 fou un dels organitzadors del Comitè Provincial del Front Popular d'Astúries i de la Comissió de Defensa de Gijón i representà la CNT en el Comissaria de Guerra. El 15 d'octubre de 1936 fou nomenat alcalde de Gijón i durant el seu mandat va enderrocar el mercat de Jovellanos i l'Hospital de Caritat.
Quan les tropes franquistes entraren a Gijón l'octubre de 1937 va fugir a Barcelona, on va romandre fins a febrer de 1938, quan fou nomenat delegat especial del Consell General de Solidaritat Internacional Antifeixista i es va traslladar als Estats Units a recaptar ajuda per a la causa republicana. Després de ser rebut per l'ambaixador republicà Fernando de los Ríos Urruti a Washington DC i organitzar diversos mítings a Nova York va morir en un accident de cotxe el 27 de març de 1938 quan es traslladava a Califòrnia a fer diversos actes de propaganda a favor de la Segona República Espanyola.

## Enllaços externs

* Avelino González Mallada a elcieluporasaltu.blogspot
* Viaje y muerte en Estados Unidos en 1938 de Avelino González Mallada, ex alcalde anarquista de Gijón Arxivat 2009-07-11 a Wayback Machine.
* Avelino González Mallada a estelnegre.org
# Aventuras de Kirlian

Aventuras de Kirlian va ser un grup espanyol d'indie pop dels anys 1980. Tot i que en el seu moment van tenir poc èxit comercial, han aconseguit convertir-se en un grup de culte a Espanya, i la seva música ha exercit gran influència sobre nombrosos grups espanyols dels anys 1990. La banda es va dissoldre el 1989 i els seus membres es van ajuntar amb el bateria Gorka Ochoa per formar un nou grup sota el nom de Le Mans.

## Formació

* Jone Gabarain - veu
* Teresa Iturrioz - baix
* Ibon Errazkin - guitarra
* Peru Izeta - bateria, guitarra

## Discografia
### Àlbums

* Aventuras de Kirlian (Dro, 1989)
* 1986-1988 (Elefant, 2001)

### Singles

* Víctor (Dro, 1989)
* Un día gris (Dro, 1989)
# Avio (Trento)

Avio és un municipi italià, dins de la província de Trento. L'any 2007 tenia 4.090 habitants. Limita amb els municipis d'Ala, Brentino Belluno (VR), Brentonico, Dolcè (VR), Ferrara di Monte Baldo (VR), Malcesine (VR) i Sant'Anna d'Alfaedo (VR).
# Axel Munthe

Axel Martin Fredrik Munthe (Oskarshamn, 31 d'octubre de 1857 - Estocolm, 11 de febrer de 1949) va ser un metge, psiquiatre i escriptor suec. Conegut bàsicament per una única obra, Boken om San Michele (La història de San Michele) (1929), un relat autobiogràfic de la seua vida i el seu treball.

## Biografia

Va nàixer a Oskarshamn, Suècia. A l'edat de divuit anys va visitar Capri, i va quedal colpit, fins al punt que va decidir que un dia hi residiria.
Va estudiar medicina a Uppsala i a París, on es va llicenciar l'any 1880. Va exercir la seua professió a Roma i a París, i l'any 1903 va esdevenir metge de la Casa Reial sueca.
Després de retirar-se de la vida pública, va viure a la vil·la San Michele, a l'illa de Capri. Va escriure La història de San Michele en els darrers anys de la seua vida, quan arran d'una malaltia als ulls es va veure obligat a tornar a Suècia.
Va fer donació de la vil·la San Michele a l'Estat Suec, i avui dia és gestionada per una fundació.

## Obres

* 1885 Från Napoli
* 1888 Små skizzer
* 1897 Memories and vagaries
* 1899 Letters from a mourning city
* 1909 Bref och skisser
* 1917 Red cross and iron cross
* 1918 For those who love music
* 1929 Boken om San Michele
* 1931 En gammal bok om människor och djur
# Ayman Nour

Ayman Nour (àrab: أيمن نور, Ayman Nūr) és un polític egipci, membre del Parlament d'Egipte i cap del Partit al-Ghad (‘Partit del Demà’). L'octubre de 2004 va ser arrestat pel govern del president Hosni Mubarak per càrrecs de corrupció. Nour i els seus seguidors afirmen que el seu arrest tenia motivacions polítiques.

## Carrera política
### Formació del partit al-Ghad

El partit al-Ghad va ser reconegut formalment pel govern egipci el 27 d'octubre de 2004. Després de la seva creació, Nour va ser elegit president del partit en la seva primera convenció pocs dies després. La seva actuació com a membre independent del parlament el va convertir a la figura més rebatejada del partit i una de les forces que el fan avançar. Nour treballà fortament per obtenir el reconeixement del partit; la seva sol·licitud va ser rebutjada cinc vegades abans de ser acceptada.
El partit va ser creat per representar una perspectiva liberal democràtica, amb fort interès en els assumptes de drets humans. Nour ha utilitzat el suport del seu partit per promoure en el parlament reformes que limitin el poder del president i per obrir les eleccions presidencials a múltiples candidats.

### Arrest i presó

Nour va ser desposseït de la seva immunitat parlamentari i arrestat el 29 de gener de 2005. Va ser acusat de falsificació de documents per aconseguir l'aprovació del partit al-Ghad. Nour sempre ha negat els càrrecs.
L'arrest, ocorregut l'un any electoral, va ser àmpliament criticat per diferents governs de tot el món, considerant-ho com un retrocés al camí d'Egipte cap a la democràcia. Pocs han considerat com fonamentats els càrrecs contra Nour.
Nour es va mantenir políticament actiu durant la seva estada a la presó, utilitzant el seu temps per escriure articles crítics i ajudar a per fer públic el seu cas i la seva causa.
Irònicament, mentre era a presó, el govern va anunciar que se celebrarien eleccions amb múltiples candidats.
El 12 de març de 2005, va ser alliberat una setmana després que va anunciar que seria candidat a la presidència. Va ser considerat el candidat amb més oportunitats d'enfrontar-se al president Mubarak en l'elecció presidencial de 2005.
# Azzo VIII d'Este

Azzo VIII d'Este (mort el 31 de gener de 1308) va ser senyor de Ferrara, Mòdena i Reggio des del 1293 fins a la seva mort.
Va heretar les terres familiars del seu pare Opizzo II. L'inici del seu regnat va estar marcat per les contínues guerres: contra Pàdua al moment de la seva ascensió i contra Parma i Bolonya entre 1295 i 1299. Els seus contemporanis l'acusaren de l'assassinat del potestat de Bolonya Jacopo de Cassero, que s'havia oposat a l'expansió territorial d'Este.
Va aconseguir obtenir de Carles II de Nàpols la mà de la seva filla Beatriu. L'acord matrimonial, molt beneficiós per Azzo, va ser notori a l'època. El pacte, tal com es conserva als arxius d'Este, estableix que Azzo concedia al seu futur sogre 51.000 florins i es comprometia a establir la primogenitura a les terres d'Este, contràriament al costum establert i desheretant explícitament el germà d'Azzo Francesco.
Azzo apareix a la Divina Comèdia de Dante, patint turments a l'infern. El poeta florentí suggereix que Azzo havia assassinat el seu pare Obizzo, i critica el seu matrimoni dient que Carles de Nàpols "va vendre la seva filla i negocià amb ella com ho fan els corsaris amb els esclaus."
# BMI

BMI és la marca comercial de British Midland Airways Limited que anteriorment operava com a British Midland. Té un programa de vols regulars a destinacions d'Europa, Amèrica del Nord, el Carib, Àfrica i Àsia. És membre de l'aliança d'aerolínies Star Alliance.